Dijòus, 20 de febrièr de 2014, 03h00 Politica

Lengadòc > Lengadòc Naut > Tolosan

Convergéncia organiza un debat per diluns 24 de febrièr a 18h a la Sala del Senescal

Convergéncia Occitana organiza un debat amb los politicians de las listas a las eleccions municipalas de Tolosa, aqueste diluns que ven, a 18h. Lo tèma serà “quina politica per la lenga e la cultura occitanas a Tolosa?”



E seràn los candidats Pierre Cohen, Jean-Christophe Sellin, Antoine Maurice, Christine De Veyrac e Jean-Luc Moudenc que tractaràn lors proposicions a l’entorn del desvolopament de la lenga e de la cultura del país a la Ciutat Mondina.



Es aital que Convergéncia Occitana, un còp de mai, expausa als elegits los enjòcs de l’occitan, n’escota publicament lors engatjaments e ne fa difusion. Cal prene en compte que las collectivitats publicas an un ròtle important de jogar, “mai que mai se prenèm en compte que 4 miègjorn-pirenencs sus 5 desiran que los poders publics intervengan en favor de l’occitan, per ne desvolopar l’ensenhament dins las escòlas, collègis e licèus”.



Diluns, doncas, a 18h a la Sala del Senescal de Tolosa, òm aurà lo privilègi de conéisser los engatjaments de cada candidat a las eleccions de Tolosa tocant la lenga e la cultura del país.



Cal confirmar l’assisténcia a l’adreiça acuelh@ost... o al telefòn: +33 (0)5 61 22 13 31.

